SKRIFTLIG FORESPØRGSEL P-2278/02

af Rosemarie Müller (PSE) til Kommissionen

(18. juli 2002)

Om: Understøttelse af venskabsbyer i dette tilfælde: godkendelseskriterier

Amtet Mainz-Bingen i min valgkreds har på sin anmodning om understøttelse af venskabsbyer i forbindelse med opfordringen til at indgive forslag GD EAC nr. 63/01 (projekt 02/1714) fået et negativt svar fra Kommissionen med den begrundelse, at projektet ikke var tilladeligt, da det ikke opfyldte kriterierne om godkendelse. I begrundelsen hedder det: I forbindelse med opfordringen til at indgive forslag skal forslagene vedrørende møder mellem borgere (kategori A) indgives af kommunalforvaltningen eller formanden for den indbydende bys venskabsbykomité. Forslagene fra regionale organer, f.eks. tyske amter, er kun tilladt i kategori B (temakonferencer og uddannelsesseminarer).

I Tyskland er kommuneforbund forfatningsmæssigt ligestillet med kommunerne og er dermed kommunalforvaltninger. I artikel 49 i forfatningen for Rheinland-Pfalz hedder det: 1) Kommunerne er på deres område i eget regi som eneste ansvarlige for den samlede lokale offentlige forvaltning 2) Kommuneforbund har inden for rammerne af deres retlige beføjelse samme position.

godkendelseskriteriet i opslaget var kommunalforvaltning. Ifølge dette er også amter efter min mening berettiget til at indgive ansøgninger i henhold til punkt A. Af det tilgrundliggende direktiv fremgår ikke, at berettigede krav fra punkt A og B er eksklusive. Hvorfor bliver amter i forbindelse med dette udbud ikke anerkendt som kommunalforvaltninger, men stillet dårligere i forhold til byer og kommuner?

Svar afgivet på Kommissionens vegne af Viviane Reding

(3. september 2002)

Indkaldelsen af forslag blev offentliggjort under titlen Understøttelse af venskabsbyer og havde til formål at støtte projekter og aktioner, der bidrager til at bringe de europæiske folk nærmere hinanden og styrke den europæiske bevidsthed.

I. Den pågældende indkaldelse er opdelt i to dele, som henvender sig til klart forskellige målgrupper og vedrører helt forskellige projekter:

DEL A vedrører møder mellem borgere fra venskabsbyer og -kommuner.

Efter godkendelseskriterierne for sådanne aktioner skal ansøgningen indsendes af:

- kommunalforvaltningen eller

- formanden for den indbydende bys venskabsbykomité.

Der skal desuden sammen med ansøgningen indsendes dokumentation for, at der er tale om venskabsbyer.

Konkret er der således tale om møder mellem borgere fra byer og kommuner. Det er derfor formelt fastsat, at byens eller kommunens ansvarlige instans er kommunalforvaltningen eller formanden for venskabsbykomitéen.

DEL B vedrører konferencer om europæiske emner (temakonferencer), der er relevante for venskabsbyer, og seminarer til uddannelse og information af de personer, der har ansvaret for venskabsbypartnerskaber.

I modsætning til del A er målgruppen for disse aktioner:

- Territoriale samfund eller

- Forbund eller sammenslutninger af kommuner.

II. Amtet Mainz-Bingen indsendte sin ansøgning under del A i indkaldelsen, men kan ikke henregnes til den i del A angivne målgruppe.

Det drejede sig endvidere om et møde med en italiensk provins (Verona), som det også fremgår af partnerskabsdokumentet. Heller ikke italienske provinser kan henregnes til målgruppen i del A.

Den tredje deltager var det polske amt Nysa (Neiße) med kun tre deltagere: for få, eftersom der i henhold til kriterierne for godkendelse under del A skulle deltage mindst ti personer pr. indbudt kommune.

De tre partneres identitet bekræfter således, at der var tale om et møde, der rakte ud over det lokale plan.

Dette forhold bekræftes også af ansøgeren på ansøgningsskemaet, idet mødets formål beskrives som: Lægge grundstenen til et partnerskab mellem de tre territoriale samfund.

Af alle disse grunde kunne ansøgningen fra amtet Mainz-Bingen ikke imødekommes. Desuden kunne aktionen i betragtning af dens program ikke klassificeres som en konference, og den ville derfor heller ikke være kommet i betragtning under del B.